Den episkopale kirke i USA

**Den episkopale kirke**, fullstendig offisielt navn *Protestant Episcopal Church in the United States of America* (PECUSA) eller *ECUSA*, er i USA den dominerende delkirken innen det anglikanske kirkefellesskap. En eldre, men fortsatt vanlig betegnelse er **The Episcopal Church** (forkortet TEC).

Den engelske anglikanske kirken i videre forstand omfatter også de anglikanske protestantiske kirkene i Amerika, Skottland, Wales, Irland, Australia og i de tidligere britiske koloniene.

Det var den engelske kong Henrik VIII som i 1534 brøt med pavestolen og lot seg hylle som overhode for den engelske kirken. Med det oppsto den anglikanske kirken.

I den anglikanske kirken regner man at rekken av biskoper kan føres uavbrutt tilbake til apostelen Peter, som den første biskopen i Roma. Dette kalles den såkalte apostoliske suksesjon, og mange legger stor betydning i dette.

TEC består av ni kirkeprovinser med totalt 110 bispedømmer i Europa, USA, Puerto Rico, De amerikanske jomfruøyene, Haiti, Taiwan, Colombia, Den dominikanske republikk, Ecuador, Honduras og Venezuela.

På grunn av blant annet kirkesplittelser har TEC mistet mange medlemmer de siste årene og anslås å ha cirka 1,6 millioner medlemmer i dag (2022).
## Bakgrunn i koloniene / USA
Church of England startet misjonsarbeid i Jamestown i kolonien Virginia i 1607. Den episkopale kirke skilte seg offisielt fra moderkirken i England i 1789. Da presteskapet i Connecticut utnevnte Samuel Seabury til biskop, kunne han ikke ordineres innenfor den engelske kirke, da sistnevnte var bundet av en troskapsed til den engelske monarken om ikke å utnevne ikke-engelske biskoper. Seabury ble derfor ordinert innenfor Scottish Episcopal Church den 14. november 1784 i Aberdeen.

Den raske utviklingen fra senere deler av 1900-tallet innen tros- men især embeds- og morallære innen den episkopale kirke (PECUSA) har provosert frem flere protestbølger, med dannelsen av flere utbrytende kirker og bevegelser.

## Splittelser, avskallinger
I 2003 ble den åpent homofile Gene Robinson valgt til biskop. Siden den gang har mange innenfor kirken krevd at dette «misforhold» skulle rettes opp. At kirken også ektevier likekjønnede par har også skapt intern debatt.

Den 8. desember 2007 stemte bispedømmet San Joaquin i California for å forlate TEC i protest mot dens liberale teologiske holdning til disse spørsmålene. 173 delegater stemte for tilbaketrekning, 22 mot, noe som var nok til å oppnå nødvendig to tredjedels flertall. Bispedømmet bestemte seg da for å i stedet slutte seg til den anglikanske kirken i Sør-Amerika.

Enkelte menigheter besluttet også å forlate TEC. I oktober 2006 bestemte *Church of the Messiah* i Chesapeake i Virginia seg for å forlate kirken og slutte seg til *Anglican Communion of North America* (CANA). I desember 2006 bestemte åtte sogn til i Virginia seg for å forlate kirken og danne det anglikanske distrikt i Virginia, som en del av CANA. Siden lokale menigheter innenfor *Episcopal Church* ikke eier sine kirker, har dette ført til juridiske tvister med bispedømmet Virginia innenfor TEC. I februar 2007 forlot menigheten *St. Andrew's-in-the-Pines* i Atlanta i Georgia TEC og sluttet seg til CANA. Menighetsmedlemmene bestemte seg senere for å gi fra seg alle juridiske krav på kirkeeiendom og omorganiserte som den anglikanske kirke i Fayette County. I mars 2007 forlot to menigheter i Colorado Springs TEC og sluttet seg til CANA.

I oktober 2008 forlot bispedømmet Pittsburgh Episcopal Church, og i november 2008 ble det forventet at ytterligere to bispedømmer, Quincy i Illinois og Fort Worth i Texas, å gjøre det.

I 2009 dannet konservative vekkelseskristne og høykirkelige medlemmer Den anglikanske kirke i Nord-Amerika (ACNA), som ble anslått å ha over 700 menigheter og omtrent 100.000 medlemmer. Den tidligere avsatte biskopen Robert William Duncan ble valgt som erkebiskop.

## Referanser